**Pranešimas žiniasklaidai**

2025 m. gegužės 19 d.

**2025 m. pirmąjį ketvirtį Baltijos šalyse daugiausia naujų automobilių įregistruota Lietuvoje**

**Remiantis transporto rinkos statistika, 2025 metų pirmąjį ketvirtį Lietuvoje įregistruotų automobilių skaičius siekė 10 046. Lyginant su praėjusių, 2024 metų pirmuoju ketvirčiu, naujų automobilių registracijų skaičius Lietuvoje išaugo daugiau nei 35 proc. Vaidas Žagūnis, „Citadele leasing“ valdybos narys, teigia, kad šiemet, lyginant su tuo pačiu laikotarpiu 2024 metais, automobilių pirkėjų aktyvumas Lietuvoje auga, tačiau, atsižvelgiant į tendencijas visoje Europos Sąjungoje – automobilių rinka ateityje gali sulėtėti.**

**Tarp automobilių pirkėjų – lizingo būdas išlieka populiariausias**

Pirmąjį šių metų ketvirtį, lizingu buvo įsigyta 5147 automobiliai, kas sudaro 51 proc. visų naujai įregistruotų lengvųjų automobilių Lietuvoje. Palyginti su tuo pačiu laikotarpiu 2024-aisiais, lizingu buvo įsigyta 5 proc. mažiau automobilių, tačiau bendrai pirkėjų aktyvumą galima vertinti pozityviai.

„Citadele“ banko ir „Citadele leasing“ valdybos narys bei Verslo bankininkystės tarnybos vadovas Baltijos šalyse Vaidas Žagūnis atkreipia dėmesį, jog daugiausiai automobilių registruojama pavasario mėnesiais.

„Tai yra įprasta Lietuvos rinkai, tad šią tendenciją, tikėtina, matysime ir šiemet. Gerėjanti žmonių finansinė situacija ir pamažu mažėjančios EURIBOR palūkanų normos, leidžia vartotojams įsigyti didesnius ir brangesnius pirkinius”, – sako V. Žagūnis.

Aktyviausiai nauji automobiliai buvo registruojami Vilniuje – čia pirmąjį šių metų ketvirtį buvo registruoti 6673 nauji automobiliai – beveik 35 proc. automobilių daugiau nei atitinkamu laikotarpiu pernai.

**ES automobilių rinkoje – sulėtėjimas**

Automobilių gamintojų asociacijos (ACEA) duomenimis, ES pirmąjį šių metų ketvirtį buvo įregistruota 2,7 mln. automobilių, o tai yra 1,9 proc. mažiau nei atitinkamu laikotarpiu pernai – daugiausia jų buvo įregistruota Vokietijoje, Italijoje ir Prancūzijoje.

V. Žagūnis pažymi, kad visos ES automobilių rinkos iššūkius generuoja ne tik sudėtinga ekonominė aplinka, bet ir bendrai silpnėjanti naujų transporto priemonių paklausa, didinanti Europos automobilių gamintojų gamybos sustabdymo riziką.

**Europoje auga elektromobilių populiarumas**

2025 m. pirmasis ketvirtis ES automobilių rinkoje pasižymėjo stipriu elektromobilių segmento augimu – akumuliatorinių elektrinių transporto priemonių pardavimai padidėjo beveik ketvirtadaliu – 23,9 proc. ir užėmė daugiau nei 15 proc. visos rinkos. Šių automobilių augimas didžiausias buvo Vokietijoje, Belgijoje ir Nyderlanduose, nors Prancūzijoje buvo fiksuotas nuosmukis. Hibridiniai automobiliai taip pat išliko populiarūs, jų registracija ūgtelėjo daugiau nei 20 proc. ir sudarė didžiausią rinkos dalį – 35,5 proc.

**Aktyviausi Baltijos šalyse – lietuviai**

Automobilių gamintojų asociacijos (ACEA) duomenimis, Lietuva išlaiko tvirtą lyderės poziciją tarp kitų Baltijos šalių – čia 2025 m. pirmąjį pusmetį buvo įregistruota beveik 46 proc. daugiau automobilių nei Latvijoje ir 76 proc. daugiau nei Estijoje.

Daugiausia lietuviai rinkosi hibridinius automobilius – 51,1 proc., antra bei trečia vieta dalinosi benzinu ir dyzelinu varomi automobiliai – 16,6 proc. Latvijoje populiariausi buvo benzininiai – 63 proc., o Estijoje populiariausi buvo hibridiniai automobiliai – 51,1 proc.

Kaip ir praėjusių metų pirmąjį pusmetį, taip ir šiemet sausio – kovo mėnesiais **miestų, kuriuose įregistruojama daugiausiai automobilių, trejetuką sudarė Vilnius (66 proc.), Kaunas (19 proc.) ir Klaipėda (10 proc.), o automobilių markių lyderiais tarp lietuvių vairuotojų išliko „Toyota“ (23 proc.), „Volkswagen“ (15 proc.) ir „Škoda“ (11 proc.)**

„Citadele“ banko atstovo teigimu, pernai įsigalioję griežtesni anglies dvideginio emisijos standartai turėtų paskatinti elektromobilių gamybą visoje ES. Banko atstovas priduria, kad automobilių rinkos atsigavimą taip pat galėtų lemti aktyvesnis gyventojų vartojimas, kurį skatina mažėjančios palūkanų normos ir atlaisvėjusios vartotojų finansinės galimybės didesniems pirkiniams.